मुथूट फाइनेंस के आईपीओ को 11.02 गुना अभिदान  
देश की सबसे बड़ी गोल्ड फाइनेंसिंग कंपनी मुथूट फाइनेंस के आईपीओ को तीसरे दिन तक 11.02 गुना अभिदान मिला है।
देश की सबसे बड़ी गोल्ड फाइनेंसिंग कंपनी मुथूट फाइनेंस के आरंभिक सार्वजनिक निर्गम (आईपीओ) को बुधवार को तीसरे दिन तक 11.02 गुना अभिदान मिला है।  नेशनल स्टाक एक्सचेंज के आंकड़ों के अनुसार, कंपनी ने कुल 4.3 करोड़ शेयरों की पेशकश की थी और उसे अभी तक 48.2 करोड़ शेयरों के लिए बोलियां मिली हैं। मुथूट फाइनेंस के आईपीओ के लिए मूल्य दायरा 160 से 175 रुपये रखा गया है। मूल्य दायरे के निचले स्तर पर कंपनी 824 करोड़ रुपये और उपरी स्तर पर 901.25 करोड़ रुपये जुटाएगी।  आईपीओ 18 अप्रैल को खुला था। पात्र संस्थागत बोलीदाताओं के लिए आईपीओ आज बंद हुआ। खुदरा तथा गैर संस्थागत निवेशकों के लिए यह कल बंद होगा। पात्र संस्थागत बोलीदाताओं के हिस्से को 25.01 गुना अभिदान मिला है, जबकि गैर संस्थागत निवेशकों के हिस्से को 0.98 गुना और खुदरा निवेशकों के हिस्से को 1.34 गुना अभिदान मिला है।